Συμπεράσματα του Συμβουλίου

της 17ης Δεκεμβρίου 2003

Στρατηγική για ένα Ευρωπαϊκό Σχέδιο Δράσης όσον αφορά τα βιολογικά τρόφιμα και τη βιολογική γεωργία

(2004/C 34/03)

Τον Μάιο του 2001 πραγματοποιήθηκε στην Κοπεγχάγη διάσκεψη με τίτλο "Βιολογικά Τρόφιμα και Βιολογική Γεωργία - προς μια εταιρική σχέση και κοινή δράση στην Ευρώπη" την οποία διοργάνωσε το δανικό Υπουργείο Γεωργίας. Η διάσκεψη αυτή αποτελούσε συνέχεια της διάσκεψης που είχε πραγματοποιηθεί το 1999 στην Αυστρία και είχε ως αντικείμενο την έναρξη εφαρμογής σχεδίου δράσης για την περαιτέρω ανάπτυξη της βιολογικής γεωργίας στην Ευρώπη. Το θέμα περιελήφθη στην ημερήσια διάταξη του Συμβουλίου Γεωργίας της 19ης Ιουνίου 2001.

Η Ευρωπαϊκή Επιτροπή εκπόνησε τον Δεκέμβριο του 2002 έγγραφο με ανάλυση των δυνατοτήτων ενός ευρωπαϊκού σχεδίου δράσης όσον αφορά τα βιολογικά τρόφιμα και την βιολογική γεωργία (έγγρ. 15619/02 της 20ής Δεκεμβρίου 2002).

Κατά τις συνεδριάσεις που πραγματοποιήθηκαν στις Βρυξέλλες το 2003, τα κράτη μέλη χαιρέτισαν ομόφωνα την πρωτοβουλία της Επιτροπής και ζήτησαν να αρχίσουν οι εργασίες εκπόνησης του σχεδίου δράσης.

Κατά τη συνεδριάσή της στο Σάλτσμπουργκ τον Νοέμβριο 2003, η Ευρωπαϊκή Διάσκεψη για την Αγροτική Ανάπτυξη τόνισε ότι η ενίσχυση της ανταγωνιστικότητας του γεωργικού τομέα μέσω της διαφοροποίησης, της καινοτομίας και των προϊόντων προστιθέμενης αξίας, λαμβάνοντας υπόψη την ποικιλομορφία του γεωργικού δυναμικού στις διάφορες αγροτικές περιοχές, αποτελεί βασικό στόχο.

Εκτιμώντας ότι:

απαιτείται να τυποποιηθούν οι πολυάριθμοι ορισμοί της "βιολογικής γεωργίας" που έχουν υιοθετήσει οργανισμοί όπως η Ευρωπαϊκή Ένωση, τα Ηνωμένα Έθνη (FAO και Codex Alimentarius), μεμονωμένες χώρες και διεθνείς οργανώσεις [Διεθνής Ομοσπονδία Κινημάτων Βιολογικής Γεωργίας (IFOAM)]. Θα πρέπει, ως εκ τούτου, να καταβληθεί προσπάθεια για την επίτευξη συμφωνίας όσον αφορά ένα ενιαίο ορισμό,

απαιτείται η βιολογική γεωργία να καταστεί βασική συνιστώσα του ευρωπαϊκού συστήματος εφοδιασμού τροφίμων, μαζί με τα χαρακτηριστικά προϊόντα και τα προϊόντα υψηλής ποιότητας, ώστε να αποτελέσει προωθημένο στοιχείο της βιωσιμότητας ολόκληρου του γεωργικού τομέα και του τομέα γεωργικών προϊόντων διατροφής. Ως εκ τούτου, η βιολογική γεωργία θα πρέπει να υποστηριχθεί από ένα κατάλληλο και ολοκληρωμένο ευρωπαϊκό σύστημα έρευνας και καινοτομίας,

έχει διαπιστωθεί ότι η βιολογική γεωργία διαδραματίζει καθοριστικό ρόλο για την προστασία της βιολογικής ποικιλότητας και τη διαφύλαξη των μη ανανεώσιμων πόρων που χρησιμοποιούνται στη γεωργία, καθώς και για την εφαρμογή πολιτικής αγροτικής ανάπτυξης και ασφάλειας και ποιότητας των τροφίμων, αποτελώντας, με τον τρόπο αυτό, κινητήρια δύναμη για ολόκληρο το ευρωπαϊκό σύστημα γεωργίας και γεωργικών προϊόντων διατροφής,

ο ρόλος της νέας ΚΓΠ είναι ουσιώδης για να εξασφαλιστεί η δυνατότητα διατήρησης και ανάπτυξης της παραγωγικής βάσης του τομέα. Είναι, ως εκ τούτου, αναγκαίο το σχέδιο δράσης να αξιολογεί τις επιπτώσεις των διαφόρων μέσων εφαρμογής της μεταρρύθμισης επί της βιολογικής γεωργίας και να προσφέρει έτσι πρόσθετες κατευθυντήριες γραμμές στα κράτη μέλη για τις επιλογές των μέσων αυτών,

έχει αποδειχθεί ότι η βιολογική γεωργία εξυπηρετεί σημαντικούς στόχους περιβαλλοντικής πολιτικής ιδίως όσον αφορά τη μείωση των βλαβερών για την ατμόσφαιρα εκπομπών, την καταπολέμηση της απερήμωσης καθώς και την προστασία και διατήρηση των υδάτινων πόρων και των βιοτόπων,

βάσει των αποφάσεων που έχει λάβει η Ένωση όσον αφορά την παραγωγή, την εμπορία και τη σήμανση των ΓΤΟ, και των κατευθυντήριων γραμμών όσον αφορά τη συνύπαρξη συμβατικών και βιολογικών καλλιεργειών με γενετικά τροποποιημένες καλλιέργειες, πρέπει να εξεταστεί το θέμα της συμβατότητας μεταξύ της γενετικώς τροποποιημένης και της βιολογικής παραγωγής, ιδίως όσον αφορά την αποφυγή τυχαίας παρουσίας ΓΤΟ.

ΤΟ ΣΥΜΒΟΥΛΙΟ ΤΗΣ ΕΕ ΚΑΛΕΙ ΕΠΟΜΕΝΩΣ ΤΗΝ ΕΠΙΤΡΟΠΗ:

- να ενημερώσει τους στόχους που εκτίθενται στο προπαρασκευαστικό έγγραφο, ούτως ώστε τα μέτρα του ευρωπαϊκού σχεδίου δράσης να ανταποκρίνονται στον στρατηγικό ρόλο που θα πρέπει να λάβει η βιολογική γεωργία στο πλαίσιο των περιβαλλοντικών πολιτικών της Ένωσης, στις βασικές εξελίξεις λόγω της μεταρρύθμισης της ΚΓΠ,

- βάσει των αποφάσεων που έχει λάβει η Ένωση όσον αφορά την παραγωγή, την εμπορία και τη σήμανση των ΓΤΟ καθώς και των κατευθυντήριων γραμμών για τη συνύπαρξη συμβατικών και βιολογικών καλλιεργειών με γενετικά τροποποιημένες καλλιέργειες, να περιλάβει στους στρατηγικούς στόχους του σχεδίου δράσης την προστασία και την ανάδειξη των παραγωγών βάσει βιολογικών μεθόδων λαμβάνοντας τα κατάλληλα μέτρα για τις βιολογικές παραγωγές, μεταξύ άλλων, με τον έλεγχο της τυχαίας παρουσίας ΓΤΟ,

- να προωθήσει, και σε διεθνές επίπεδο, πρωτοβουλίες αποσκοπούσες στην επίτευξη ορισμού της "βιολογικής γεωργίας" και του "βιολογικά παραχθέντος προϊόντος". Για τον σκοπό αυτό, η Επιτροπή καλείται να αξιολογήσει το κόστος και τα οφέλη της χρήσης ευρωπαϊκού λογότυπου για όλα τα προϊόντα της βιολογικής γεωργίας, ανεξαρτήτως προέλευσής τους, χωρίς να εξαιρείται η χρήση άλλων λογοτύπων, και να εφαρμόσει αποτελεσματικές κοινοτικές πρωτοβουλίες απευθυνόμενες σε όλους τους ευρωπαίους καταναλωτές για την προώθηση της κατανάλωσης και της εμπορίας των σχετικών προϊόντων με τις τρίτες χώρες, καθώς και για τη βελτίωση της ελεύθερης κυκλοφορίας τους,

- να συμπεριλάβει ανάμεσα στους στρατηγικούς στόχους του Σχεδίου Δράσης την αξιολόγηση των δυνατοτήτων ενθάρρυνσης εθελοντικής πρωτοβουλίας για τη δημιουργία, εκ μέρους των κρατών μελών, αγροτικών περιοχών στις οποίες θα προωθούνται παραγωγές προστιθέμενης αξίας όπως βιολογικά, χαρακτηριστικά και παραδοσιακά προϊόντα, ακολουθώντας μια λογική τοπικής ανάπτυξης της παραγωγής προϊόντων υψηλής ποιότητας. Για την επίτευξη του στόχου της αύξησης της ανταγωνιστικότητας του γεωργικού τομέα και της οργάνωσης της αλυσίδας βιολογικής παραγωγής μεταξύ των διαφόρων συντελεστών, θα πρέπει να ληφθεί υπόψη η ποικιλομορφία του γεωργικού δυναμικού σε διάφορες αγροτικές περιοχές.

- να εξετάσει περαιτέρω την ανάγκη συγκρότησης, σε ευρωπαϊκό επίπεδο:

α) μιας ανεξάρτητης επιτροπής που θα παρέχει τεχνικές και επιστημονικές συμβουλές, θα κατευθύνει την έρευνα - καινοτομία στον τομέα της βιολογικής γεωργίας και θα προωθεί τις συμπληρωματικές σχέσεις, στα πλαίσια δικτύου, μεταξύ των κέντρων αριστείας των μεμονωμένων κρατών μελών,

β) οικονομικού παρατηρητηρίου για την αξιολόγηση της εξέλιξης της προσφοράς και ζήτησης των βιολογικών προϊόντων,

- να συνεχίσει τις εργασίες για την προσαρμογή των βασικών κανόνων ελέγχου, προκειμένου ολόκληρη η αλυσίδα βιολογικών προϊόντων να ενσωματωθεί περισσότερο στο σύστημα ελέγχου, εφαρμόζοντας προσέγγιση βασιζόμενη στην ανάλυση του κινδύνου, για να ενισχυθεί η ανίχνευση της προέλευσης των προϊόντων και να απλουστευθούν οι γραφειοκρατικές διαδικασίες, δίνοντας εν προκειμένω και τη δέουσα προσοχή και στις εισαγωγές βιολογικών προϊόντων από τρίτες χώρες.

- να ενημερώσει τέλος το Συμβούλιο, το αργότερο μέχρι το Φεβρουάριο του 2004, σχετικά με την κατάσταση των εργασιών για το ευρωπαϊκό σχέδιο δράσης, ενόψει της τελικής υποβολής του Σχεδίου το αργότερο το Μάιο του 2004.